Egy másik gátlástalan hazudozó: Victor Gutierrez | Tartalomhoz
← Michael Jackson “náci” filmgyűjteményéről
A média csak a botrányra vevő →
Egy másik gátlástalan hazudozó: Victor Gutierrez	Posted on 2010. július 28.	Szerző: jacksonaktak Victor Gutierrez
Ray Chandler és könyve („All that glitters”) után meg kell említenünk egy másik könyvet is, amikor arról beszélünk, hogy Chandlerék milyen trükkökkel szegték meg az 1994-es peren kívüli megállapodásból származó titoktartási kötelezettségüket. A szerző ezúttal nem Ray Chandler, hanem egy újságíró, Victor Gutierrez, a könyv címe pedig „Michael Jackson was my lover” („Michael Jackson a szeretőm volt”). A könyv 1997-ben jelent meg és ígérete szerint „részletes leírását” adja a Jackson és Jordan Chandler közötti állítólagos szexuális kapcsolatnak. A „mű” tartalmaz korábban sosem látott „exkluzív dokumentumokat”, addig még sosem látott fényképeket Jordanről és részleteket a fiú állítólagos „naplójából”, amelyet a Jacksonnal folytatott „viszonya” alatt vezetett.
Talán szemet szúrt, hogy már a cím is meglehetősen furcsán veszi ki magát. „Szerető”? Így jellemzünk egy pedofilt, aki egy gyereket molesztál? Nem véletlen, hogy az egyik olvasói kritikában „pedofil opuszként” jellemzik a könyvet. Valóban. Úgy tűnik, mintha a szerző kifejezett élvezettel jellemezné azokat a jeleneteket, amelyekben pornográf irodalomnak is beillő részletességgel írhat a Jackson és a fiú közötti állítólagos szexuális kapcsolatról. Mindezt Jordan „naplójára” hivatkozva – amely azonban sosem létezett…. Ha létezett volna, akkor arról nyilvánvalóan tudnának a hatóságok is, de ilyesminek hivatalos dokumentumokban nyoma sincs és a bírósági tárgyalás során sem került elő.
Gutierrez továbbá azt állítja, hogy a sztár nemi betegséggel fertőzte meg a fiút – ennek alátámasztásául mellékel egy dokumentumot, amely Jordan állítólagos nemi betegség-tesztje. Megint csak azt mondhatjuk: ilyesmi sosem szerepelt még csak Chandlerék vádjai között sem (a vád szerint behatolás nem is történt – nyilvánvaló, hogy miért: ha azt mondták volna, hogy igen, azt egy orvosi vizsgálattal könnyen ellenőrizni lehetett volna), a dokumentum hitelessége pedig – ismerve Gutierrezt (és Chandleréket) – erősen megkérdőjelezhető.
A fotó szekcióban láthatunk addig sosem látott képeket Jordanről – félmeztelenül, s sokak szerint olyan rajtuk, mintha be lenne drogozva -, rajzokat Jackson nemi szervéről, fotókat a fürdőszobáról, amelyben az állítólagos szexuális aktusok történtek és olyan bizarr dolgokról, mint az „áldozat” szennyes alsóneműje…. Továbbá a könyv részletekbe menően jellemzi Jackson „csábítási technikáit” és azt állítja, hogy a sztár több gyereksztárral is szexuális viszonyt folytatott.
A fentiek alapján már talán mondanom sem kell, hogy az egész egy C-kategóriás bulvár mocsok, amelynek a világon semmi alapja nincs! Jordan sosem vezetett naplót, Jacksont sosem vádolták meg azzal, hogy gyereksztárokkal szexuális viszonyt folytatott volna és azzal sem, hogy nemi betegséggel fertőzte meg Jordant.
Mindazonáltal roppant érdekes kérdés, hogy Gutierrez honnan szedett a könyvéhez bizonyos dokumentumokat – például a Jordanről készült félmeztelen képeket? (És egyáltalán mi célja volt ezeknek, vagy a szennyes alsóneműkről készült képeknek a könyvben?) Nem sok választásunk van és tudván, amiket tudunk Evan Chandlerről a gyanú elsősorban rá terelődik. Ne feledjük, hogy amikor Gutierrez könyve megjelent, akkorra Jordan már jogi úton függetlenítette magát apjától. Lehetett ez a könyv bosszú? Nemcsak Jackson, de Jordan ellen is?
A könyv ugyanis majdnem úgy tünteti fel, mintha ezt az állítólagos „szerelmi” és szexuális kapcsolatot Jordan is ugyanúgy élvezte volna, mint Jackson. Itt jegyzem meg, hogy Ray Chandler is megkérdőjelezi unokaöccse szexuális orientációját a könyvében. Micsoda remek nagybácsi! (Jordan valójában nem homoszexuális, tudomásom szerint barátnője van.)
Pornográf tartalma miatt a könyvet az Egyesült Államokban betiltották. De előtte azért még Gutierrez is megtette az ilyenkor szokásos médiaköröket, az ilyenkor szokásos bulvárshow-kban – az élen Diane Dimond „Hard Copy”-jával. Ebben azt állította, hogy látott egy videófelvételt, amelyen Michael Jackson a saját unokaöccsét, Jeremy-t (Jermaine Jackson egyik fia) molesztálja. Gutierrez szerint a felvételt Jackson egyik biztonsági kamerája rögzítette és egy ismeretlen forrás átadta azt a fiú anyjának, aki értesítette a rendőrséget, de azok figyelmen kívül hagyták a bejelentést (aha, persze, mert a rendőrség úgy szokta). Mivel nem tudta, hogy mit tegyen, ezért felkereste Gutierrezt és egy szállodai szobában megmutatta neki a felvételt.
„És most fél.” – mondta az anyáról Dimondnak Gutierrez – „A kerületi ügyész próbálja megszerezni ezeket a felvételeket és azt hiszem, hogy a forrásaimon keresztül már felvették a kapcsolatot az anyával. Szóval most az anyán múlik a végső döntés.”
Válaszul Jackson rágalmazásért beperelte Guiterrezt és a Hardy Copy-t. A polgári peres meghallgatáson Jeremy édesanyja, Margaret Maldonado tanúvallomásában elmondta, hogy Gutierrez állításaival ellentétben egyik fiát sem molesztálta Michael, nem kapott tőle pénzt és ő sosem találkozott Victor Gutierrezzel.
Maldonado később „Jackson Family Values” című könyvében is felidézte az esetet (ekkorra már külön vált Jermaine-től):
A bíróságon Gutierrez – várható módon – nem tudta bemutatni az állítólagos videófelvételt és megtagadta, hogy felfedje a forrásait. Amint Jackson ügyvédje, Zia Modabber elmondta: „Gutierrez egy ügyésznek és két tanúnak, akik tanúskodtak a perben, azt mondta, hogy a forrása a fiú anyja volt. Mindenkinek ezt mondta, aki hajlandó volt meghallgatni őt. Egyedül az esküdtszék tagjainak nem ezt mondta: előttük állva hirtelen etikussá vált. Felült a magas lóra és azt mondta, hogy védi a forrását.”
A bíróság úgy döntött, hogy Gutierrez sztorija hamis és 2,7 millió dolláros kártérítésre kötelezte Jackson iránt. Gutierrez sosem fizette ki a pénzt. Ehelyett elmenekült az Egyesült Államokból és Chilében telepedett le.
2003-ban, amikor Jacksont másodszor is megvádolták gyerekmolesztálással, Gutierrez úgy érezte eljött az ideje a „visszavágásra”: több interjút adott chilei lapoknak, amelyekben elmondta, hogy az új vádak alátámasztják könyve tartalmát, s ez azt jelenti, hogy Jackson rágalmazta őt, s ennek eredményeképpen most a sztár tartozik neki pénzzel. Azt is kijelentette, hogy hamarosan övé lesz Neverland. Az egyik újságban azt állította, hogy a Santa Barbara-i kerületi ügyész, Tom Sneddon felkereste őt, mint potenciális tanút a perhez. Sneddon irodája egy héttel később cáfolta Gutierrez állítását.
A fentiekből már jól látható, hogy Gutierrez csak akkor nem hazudik, amikor hallgat (de még az sem biztos) – és ez számos forrásból megerősítést nyert már. Ennek ellenére 2004-ben az NBC Dateline című programja 25 000 dollárt ajánlott fel neki azért, hogy közvetítse a Jackson pert a számukra! Újabb adalék az „elfogulatlan” médiáról….
A Dateline készített egy különkiadást is „Inside the Michael Jackson Case” („A Michael Jackson ügyön belül”) címmel, amelynek stáblistájában mint a „konzulens producer” tűnik fel Gutierrez neve. Mondanom sem kell, hogy a műsor a végletekig elfogult volt a sztár ellen teli hazugságokkal, féligazságokkal és pletykákkal. Mit akart az NBC egy olyan embertől, akiről bírósági végzés bizonyítja, hogy hazugságokat terjesztett Jacksonról? És ez a fővonalas média, ebből tájékozódsz – ne feledd!
A Dateline NBC Jackson-filmjének stáblistája - Victor Gutierrez nevével
Hogy is mondta Jackson „Tabloid Junkie” című számában? „Just because you read it in a magazine or see it on the TV screen, don’t make it factual…” („Csak mert egy magazinban olvasod vagy a tévében látod, még ne hidd, hogy tény…”) Egy „mátrixban” élünk, amiben azonban nem számítógépek vetítette víziók határozzák meg a gondolkodásunkat, mint a Keanu Reeves főszereplésével készült filmben, hanem a média. Azt hisszük el, amit a média elénk vetít – legyen az igaz vagy hamis. Egy jó tanács: gondolkodj és járj utána a dolgoknak, mielőtt hitelt adnál nekik! Vagy ha nincs kedved, kapacitásod utánajárni valaminek, akkor legalább ne ítélj olyan dolgokban, amikről nincs beható tudásod! Például ne mondd, hogy Michael Jackson pedofil volt és gyerekeket molesztált, amikor fogalmad sincs az ügy részleteiről! Ne légy egy mátrixba zárt, dróton rángatott, agymosott báb, a média játékszere! És ez persze általánosságban is igaz, nemcsak a Jackson-ügyre nézve. Az sem ártana, ha igényesek lennénk abban, hogy milyen sajtótermékeket vásárolunk meg, és ha megkövetelnénk az újságíróktól, hogy az igazságot tárják elénk, ne kiszínezett vagy kitalált fantazmagóriákat. Tudom, néha csábító a bulvár, mert sokkal izgalmasabb és érdekesebb, mint a száraz tények. De szeressük az igazságot annyira, hogy ne legyünk hajlandók lemondani róla a pillanatnyi élvezet kedvéért!
Oké, prédikáció befejezve.
Ui.: Victor Gutierrez még halálában sem hagyja békén Jacksont. Nemrég, amikor Ricky Martin bejelentette, hogy homoszexuális, Guiterrez megjelent egy chilei műsorban és kijelentette, hogy ez őt nem lepte meg mert tudomása van arról, hogy Jackson molesztálta Martint gyermekkorában és a rendőrség meztelen gyerekkori képeket is talált róla a néhai sztárnál. Mondanom sem kell, ez is ugyanolyan szemenszedett hazugság, mint minden, ami kijön Gutierrez száján. Természetesen a rendőrség soha nem talált meztelen gyerekkori (sem felnőttkori) Ricky Martin képeket Jacksonnál. Semmi jel nincs arra, hogy Martin valaha is járt volna Neverlanden vagy hogy egyáltalán valaha is közelebbi barátságban vagy ismerettségben lett volna egymással a két énekes.
Kategória: Az 1993-as ügy, MédiaCímke: Evan Chandler, Jordan Chandler, média, Michael Jackson, Victor Gutierrez Közvetlen link a könyvjelzőhöz.	← Michael Jackson “náci” filmgyűjteményéről
9 hozzászólás a(z) Egy másik gátlástalan hazudozó: Victor Gutierrez bejegyzéshez
Csipak Dóra Emese szerint:	2017. március 20. - 11:51	A “prédikáció” kifogástalan,akárcsak a többi munkád jacksonakták! Sokszorosítani kéne! Milyen kár,hogy a média nem vevő az ilyen kiváló tényfeltáró anyagokra! Sok-sok ember annyira buta,hogy bármit elhisznek,tájékozódni pedig lusták.
Válasz	Visszajelzés: A rendőrség tisztességtelen módszereiről a Jackson ügyben |